L. Szigeti, poslanec: (2006-12-07):
Hneď úvodom treba povedať, že návrh rozpočtu je v príkrom rozpore s tým, čo politické strany tvoriace súčasnú vládnu koalíciu hlásali a deklarovali v rámci svojich predvolebných sľubov, a to s tým, že pre nich školstvo bude prioritou. Podobne je to v rozpore aj s programovým vyhlásením vlády, a to predovšetkým s piatou kapitolou programového vyhlásenia vlády, kde sa píše v časti o vedomostnej spoločnosti, citujem: „Vláda považuje formovanie vedomostnej spoločnosti za svoju prioritu.“ V tej istej kapitole ďalej sa píše: „Vláda Slovenskej republiky uplatní v školstve viaczdrojové financovanie s cieľom dosiahnutia úrovne 5 % z podielu hrubého domáceho produktu.“ Tento návrh rozpočtu nieže by sa priblížil k 5 % úrovne z HDP, ale je pokles na 3,2 %, teda o 0,8 % menej ako v roku 2006. Kým nárast rozpočtu v roku 2006 oproti roku 2005 bol 6,8 %, predpokladaný nárast v roku 2007 oproti roku 2006 bude menej ako polovica, teda 3,1 %. V absolútnych číslach síce rozpočet sa zvýšil zo 48,9 mld. na 50,4 mld., čím dá sa povedať, že je druhou najväčšou kapitolou štátneho rozpočtu, ale aj tak je to podľa môjho názoru a nielen podľa môjho, ale je aj podľa iných mojich predrečníkov najhorší rozpočet pre ministerstvo školstva za posledné päť-šesťročné obdobie. V oblasti regionálneho školstva je hlboko poddimenzovaný a na úkor rozvojových projektov ledva dokáže zabezpečiť valorizáciu miezd. Aj keď celkovo pre regionálne školstvo je v rozpočte viac o 700 mil. Sk ako vlani, ale to zvýšenie je zabezpečené veľmi zaujímavým spôsobom. Normatívne výdavky sa zvýšili oproti vlaňajšiemu rozpočtu o 1 800 mil. Sk, ale nenormatívne výdavky poklesli o 1 mld. Sk. Popritom treba poznamenať, že na valorizáciu miezd v regionálnom školstve potrebujeme 829 mil. Sk a v oblasti vysokých škôl 440 mil. Sk. Je zarážajúce, že na rozvojové projekty boli alokované prostriedky len vo výške 30 mil. Sk. Také prioritné úlohy ako zabezpečenie učebníc a kompenzačných pomôcok pre regionálne školstvo sú vykryté len čiastočne. Aj keď v podrobnom rozpise v programovom rozpočtovaní, v návrhu rozpočtu sa píše, že ministerstvo školstva sa zaviaže v roku 2007 vykryť požiadavky všetkých škôl, čo sa týka učebníc a kompenzačných pomôcok, na 75 %, napriek tomu v rozpočte sú alokované prostriedky len vo výške 228 mil. Sk, teda o 38 mil. Sk menej, pričom ročné požiadavky sú zhruba 400 mil. Sk len na učebnice. Takisto je pokles takej mimoriadne dôležitej oblasti, ktorá súvisí s informatizáciou našich škôl. Bol som tým, ktorý, dá sa povedať, že osem rokov riadil veľmi úspešný projekt Infovek a okrem prvého roku sme nikdy nemali alebo nikdy nebolo tak málo prostriedkov plánovaných a alokovaných práve pre informatizáciu škôl ako v tomto rozpočte, na projekt Infovek je 182 mil. Sk, teda o 180 mil. Sk menej. Popritom v programovom rozpočtovaní, keď si zoberieme ciele a zámery ministerstva školstva, tak nachádzajú sa tam také ciele a úlohy, ktoré súvisia napríklad s tým, že ministerstvo školstva mieni v budúcom roku, teda v roku 2007, zabezpečiť notebooky pre 10 % pedagógov. Desať percent pedagógov, to je približne 6 800 učiteľov. Keď si zoberieme len priemernú kvalitu notebooku, dajme tomu okolo 40-tisíc Sk, tak len na vykrytie tejto sumy by bolo potrebných 300 mil. korún. Takisto v programovom rozpočtovaní pre ministerstvo školstva sú také ambiciózne plány a ciele, že v roku 2007 ministerstvo školstva chce zabezpečiť digitalizáciu učiva v rozsahu 25 %, a okrem toho sú tam také ďalšie ambiciózne plány, že z 23 žiakov chceme znížiť priemerný počet žiakov pripadajúcich na jeden počítač na 15. Keď si zoberieme len tieto tri prioritné úlohy v oblasti informatizácie našich škôl, tak určite 182 mil. korún na zabezpečenie týchto úloh nebude stačiť. Nebude stačiť na rozvojové projekty, ktoré boli naštartované na jar tohto roku v rámci projektu Minerva. Na rozvojové projekty sú alokované prostriedky vo výške 30 mil., to je o 782 mil. menej ako v tomto roku. V programovom vyhlásení vlády sa hovorí o prioritách v oblasti výchovy a vzdelávania, hovorí sa o priorite, o dôležitosti vyučovania cudzích jazykov. My sme zaviedli motivačné projekty pre naše základné a stredné školy, zabezpečovali sme pre školy, ktoré sa uchádzali a ktoré sa dostali do poradia, vo výške 350-tisíc korún laboratóriá pre cudzie jazyky. Neviem, z čoho sa bude pokračovať a z čoho budú financované tieto projekty a či vôbec bude takéto niečo na budúci rok. Motivovali sme našich absolventov stredných škôl. Tí, ktorí maturovali z cudzích jazykov a mali certifikáty, medzinárodné certifikáty, ministerstvo školstva im to refundovalo v rámci rozvojových projektov. Ja si myslím, že by bolo užitočné pokračovať v týchto projektoch, v týchto programoch. Nenachádzajú sa tam žiadne finančné prostriedky. Čo sa týka zabezpečenia ďalších úloh, ktoré súvisia s reformou vzdelávania, predovšetkým s obsahom reformy, myslím si, že gro tejto úlohy by malo byť pridelené pre priamo riadené organizácie ministerstva školstva, ako je Štátny pedagogický ústav, Štátny inštitút odborného vzdelávania, metodické centrá a ostatné PRO-čká. Na rok 2007 sú plánované finančné prostriedky o 53 mil. menej, ako to bolo vlani. Neviem, akým spôsobom, akým aparátom a z akých finančných prostriedkov chce ministerstvo školstva zabezpečiť prioritné úlohy, ktoré sú sformulované v ôsmich bodoch a medzi ktorými sa nachádza aj obsahová reforma. Čo sa týka finančných prostriedkov a rozpočtu pre vysoké školy, vlani verejné vysoké školy mali v rozpočte 11,6 mld. korún, tohto roku je to 12,1. Ten nárast je nízky. Podobne ako v oblasti regionálneho školstva. Nechcem hovoriť o finančných prostriedkoch, ktoré sú alokované pre vedu a techniku. Vo vládnom programe sa hovorí o tom, že táto vláda sa predsavzala 0,8 % z podielu HDP na túto oblasť na vedu a techniku. Bohužiaľ, finančné prostriedky na rok 2007 sa nachádzajú len vo výške 0,4 % HDP. Samozrejme, vo výbore som predložil niekoľko pozmeňujúcich návrhov. Všetky tieto návrhy sa nachádzajú v spoločnej správe, bohužiaľ, s odporúčaním neschváliť. Ale dúfam, že aj koaliční poslanci prehodnotia toto odporúčanie a všetky tie pozmeňujúce návrhy dostanú zelenú. Na záver snáď len toľko, že považujem tento rozpočet pre výchovu a vzdelávanie pre ministerstvo školstva za zlý a domnievam sa a som o tom aj presvedčený, že nevytvára dostatočné podmienky na rozvoj nášho školského systému. Je populistický ako súčasná vláda, pretože prioritne sa sústreďuje na zvyšovanie platov učiteľov, popritom zanedbáva pre dynamické napredovanie nášho školstva tak dôležité rozvojové projekty. Preto si myslím, že návrh štátneho rozpočtu pre ministerstvo školstva je nepostačujúci, a preto nemôžem podporiť takýto návrh. Ďakujem pekne.